Pαψωδία  Α

Στιχ.  494 – 601

Τόπος : Όλυμπος
Χρόνος : 21η μέρα της Ιλιάδας
Πρόσωπα : Δίας, Θέτιδα, Ήρα, Ήφαιστος


1. Η συνάντηση Δία -Θέτιδας ,  στίχοι 494-517 

    Η  Θέτιδα τρέχει και πέφτει ικετευτικά στα πόδια του Δία. Ζητά από τον Δία  τιμή –δικαιοσύνη –δόξα για τον Αχιλλέα . Ξέρει ότι έχει βοηθήσει κάποτε το Δία. Όμως δεν απαιτεί. Δεν αναφέρεται άμεσα στη χάρη που ο Δίας της χρωστά από παλιά , ωστόσο , όταν ο Δίας διστάζει , του υπενθυμίζει ότι αν της αρνηθεί θα είναι η πιο περιφρονημένη από τους Θεούς (σύμφωνα με το παράλληλο κείμενο , σελίδα 44 ,τη Θέτιδα διεκδικούσαν τόσο ο Δίας όσο και ο Ποσειδώνας .Επειδή , όμως υπήρχε χρησμός που έλεγε ότι η Θέτιδα θα γεννούσε γιο ισχυρότερο από τον πατέρα του , αναγκάστηκε να παντρευτεί το θνητό Πηλέα . Δεύτερη φορά περιφρονημένη ανάμεσα στους θεούς : από τη μοίρα , όταν ορίστηκε για το γιο της πρόωρος θάνατος) .  Εκθέτοντας την ιστορία του γιου της αποδεικνύει εξυπνάδα και λογική. Ο αιώνιος, αθάνατος Δίας πρέπει να συγκινηθεί από τη σύντομη ζωή του ήρωα Αχιλλέα. Με λεπτότητα, ευγένεια και σεβασμό ακόμα διαλέγει τη στιγμή της ικεσίας. Ο λόγος της δεν είναι φλύαρος. Αποφεύγει να γίνεται φορτική. 
   
Πολιτιστικό στοιχείο της ενότητας :  το τυπικό της ικεσίας






2.  Η υπόσχεση του Δία στη Θέτιδα,    στίχοι 518-531
     Ο Δίας αρχικά διστάζει, καθώς βρίσκεται σε δίλημμα , γιατί αναλογίζεται τα πικρά λόγια της Ήρας (προοικονομία της σύγκρουσης με την Ήρα) , αλλά στο τέλος υπόσχεται πως θα δικαιώσει τον Αχιλλέα (προοικονομία για τις νίκες των Τρώων……..) . Ο Δίας επικυρώνει την υπόσχεση του με το κούνημα του κεφαλιού του (υπερφυσικό στοιχείο- σείεται ο Όλυμπος)

3. Η σύγκρουση Δία –Ήρας, στίχοι 532-571 

Η καχύποπτη και ζηλόφθονη Ήρα αντιλαμβάνεται την παρουσία της Θέτιδας. Αντιδρά κλιμακώνοντας (ο λόγος πειρακτικός αρχικά –έντονος στη συνέχεια) την επίθεσή της προς το Δία . Η ίδια κλιμάκωση παρατηρείται και στις αντιδράσεις του Δία , που επαναφέρει στο τέλος την τάξη με απειλές και φοβέρες και επιβεβαιώνει ότι είναι ο ανώτατος άρχων στην ιεραρχία των θεών. 

Ήρα: Παρουσιάζεται περισσότερα σαν μια κοινή θνητή που έχει διαφορές με το σύζυγό της. Μιλάει υβριστικά προς το Δία, χωρίς να υπολογίζει τη θέση του. Είναι ζηλότυπη, εριστική και  ανακριτική – αν και στην αρχή από πονηριά κάνει την διακριτική και παραπονιέται -  φίλαρχη και εγωίστρια. Δε φαίνεται καθόλου λογική. Η αντίθεση του ήθους της προς το ήθος της Θέτιδας είναι πολύ μειωτική για την Ήρα.

Δίας: μυστικοπαθής και διπλωμάτης, πανίσχυρος, αλαζονικός και υπερόπτης.










4. Η συμφιλίωση τους και το συμπόσιο, στίχοι 572-601

Η μεσολάβηση του Ήφαιστου

 Ο Ήφαιστος α. με διπλωματικό τρόπο επισημαίνει ότι οι θεοί δεν πρέπει να διαταράσσουν την ηρεμία τους για χάρη των θνητών  β. συμβουλεύει τη μητέρα του να είναι γλυκιά με το Δία , χρησιμοποιώντας ως παράδειγμα της παντοδυναμίας του το προσωπικό του πάθημα γ. υπογραμμίζει την παντοδυναμία του Δία , καθώς οι αποφάσεις του είναι οριστικές και αμετάκλητες και δεν αμφισβητούνται από κανέναν .
Οι κωμικές σκηνές ( η αφήγηση του παθήματος του , η εικόνα του κουτσού θεού που γεμίζει με νέκταρ τους κρατήρες ) που υπάρχουν στους στίχους δίνουν μια ευχάριστη νότα στη σκηνή και καθιστούν τη συμφιλιωτική παρέμβασή του ιδιαίτερα αποτελεσματική.

 Ήφαιστος :Είναι καλοπροαίρετος. Αγαπάει την ειρηνική ζωή και δεν είναι μνησίκακος. Μιλάει τρυφερά για τους γονείς του και ξεχνάει κακές αναμνήσεις που μπορεί να έχει. Είναι προστατευτικός με τη μητέρα του. Είναι χωρατατζής και γι’ αυτό δεν ταπεινώνεται να κάνει τον οινοχόο, που είναι δουλειά υπηρέτη και ταίριαζε σε σύμβολα αρμονίας και ομορφιάς. Είναι ρεαλιστής. Συμβιβάζεται με τους όρους της κοινωνίας όπου ανήκει. Δέχεται την ανωτερότητα του Δία χωρίς μίσος ή ζήλεια. Τον νοιάζει η δουλειά του, η διατήρηση της κοινωνικής τάξης του και η καλοπέρασή του. Είναι ήρεμος, συγκαταβατικός , συμβιβαστικός , κωμικός.

Η βαριά ατμόσφαιρα που δημιουργήθηκε λόγω της φιλονικίας Δία -Ήρας  σταδιακά υποχωρεί και επανέρχεται η ηρεμία στο συμπόσιο των θεών.


Ιδιαίτερη αναφορά πρέπει να γίνει :

1.Στα στοιχεία ανθρωπομορφισμού που παρουσιάζει η ενότητα (π.χ. Ο Δίας φοβάται την καχυποψία και τη ζήλεια της Ήρας , το συμπόσιο και η συνέλευση των θεών , η θεϊκή οικογένεια κλονίζεται από έριδες και συγκρούσεις, αλλά επανέρχεται στην τάξη και υποτάσσεται στη θέληση του παντοδύναμου Δία, γελά με τα παθήματα του κουτσού Ήφαιστου, επανέρχεται όμως γρήγορα σε μια ζωή γλυκιά χωρίς έγνοιες) 
2. Στις ομοιότητες-διαφορές της συνέλευσης των θεών και της συνέλευσης των Αχαιών(γίνονται μετά από μια ικεσία , επικρατεί ο ανώτερος στην ιεραρχία , ο τόνος είναι εριστικός , ένα πρόσωπο παρεμβαίνει αλλά μικρή η υποχώρηση του Αχιλλέα , αποτελεσματικότερη η παρέμβαση του Ήφαιστου)

 Η ραψωδία Α αρχίζει με μια σύγκρουση ανάμεσα σε δύο θνητούς με ολέθρια για τους Αχαιούς αποτελέσματα και τελειώνει με μια σύγκρουση ανάμεσα στους θεούς που καταλήγει σε φαγοπότι .
